2017. gada 29. augustā Noteikumi Nr. 508

Rīgā (prot. Nr. 42 15. §)

**Kārtība, kādā valsts finansē profesionālās ievirzes sporta izglītības programmas**

Izdoti saskaņā ar Izglītības likuma

14. panta 26. punktu un

Profesionālās izglītības likuma

31. panta 2.2 daļu

1. Noteikumi nosaka:

1.1. kārtību, kādā valsts finansē profesionālās ievirzes sporta izglītības programmas (turpmāk – programma);

1.2. profesionālās ievirzes sporta izglītības iestāžu mācību treniņu grupu (turpmāk – grupa) rezultativitātes kritērijus sportā un nosacījumus attiecībā uz izglītojamo skaitu un vecumu (turpmāk – kritēriji un nosacījumi) (1. pielikums).

2. Līdzekļus akreditētajās profesionālās ievirzes sporta izglītības iestādēs (turpmāk – izglītības iestāde) sporta izglītības programmu īstenošanā nodarbināto pedagogu darba samaksai un valsts sociālās apdrošināšanas obligātajām iemaksām no valsts budžeta (turpmāk – dotācija) piešķir atbilstoši šo noteikumu 1. pielikumā minētajiem kritērijiem un nosacījumiem.

3. Dotācija ietver finansējumu pedagogu darba samaksas noteikumos noteiktajām piemaksām par papildu pedagoģisko darbu, kā arī pedagogu mēneša darba algas likmes palielināšanai.

4. Lai saņemtu dotāciju nākamajā budžeta gadā, izglītības iestāde līdz kārtējā gada 1. novembrim Valsts izglītības informācijas sistēmā (turpmāk – sistēma) ievada un apstiprina iesniegumā (2. pielikums) norādīto informāciju. Ja iesniegumu iesniedz izglītības iestāde, kurai ir pastarpinātās valsts pārvaldes iestādes statuss, iesniegumu sistēmā saskaņo ar izglītības iestādes dibinātāju.

5. Iesniegumam atbilstoši šo noteikumu 3., 4. un 5. pielikumam pievieno informāciju par kritēriju un nosacījumu izpildi iepriekšējā mācību gadā attiecīgajā grupā. Informāciju par kritēriju un nosacījumu izpildi sporta meistarības pilnveidošanas un augstākās sporta meistarības grupās saskaņo ar Sporta likumā noteiktajā kārtībā atzīto attiecīgā sporta veida federāciju. Ja šo noteikumu 9.2. apakšpunktā minēto sporta veidu grupu darbā piedalās papildus pieaicināti speciālisti, iesniegumam pievieno attiecīgu informāciju, norādot pieaicināto speciālistu vārdu, uzvārdu un attiecīgo grupu. Šajā punktā minēto informāciju ievada, aktualizē un saskaņo sistēmā.

6. Izglītības un zinātnes ministrija (turpmāk – ministrija) dotāciju aprēķina un sadala atbilstoši attiecīgajam gadam apstiprinātajam finansējumam, ievērojot šādu kārtību:

6.1.  50 procentu no dotācijas kopējā apmēra sadala, pamatojoties uz izglītojamo skaitu izglītības iestādē;

6.2.  50 procentu no dotācijas kopējā apmēra sadala mācību treniņu ceturtā, piektā, sestā un septītā apmācības gada grupām, sporta meistarības pilnveidošanas pirmā, otrā un trešā apmācības gada grupām un augstākās sporta meistarības grupām, pamatojoties uz programmas īstenošanas kritēriju un nosacījumu izpildi.

7. Dotācija attiecīgajā budžeta gadā tiek piešķirta par izglītojamo dalību ne vairāk kā vienā grupā vienlaikus.

8. Saskaņā ar šo noteikumu 5. punktā minēto informāciju par kritēriju un nosacījumu izpildi un šo noteikumu 6.2. apakšpunktā minēto dotācijas sadales kārtību dotācijas apmēru atbilstoši attiecīgajam gadam apstiprinātajam finansējumam aprēķina, grupu skaitam izglītības iestādē piemērojot šādus koeficientus:

8.1. mācību treniņu ceturtā apmācības gada grupām (MT-4) – koeficientu 1;

8.2. mācību treniņu piektā apmācības gada grupām (MT-5) – koeficientu 1,14;

8.3. mācību treniņu sestā apmācības gada grupām (MT-6) – koeficientu 1,29;

8.4. mācību treniņu septītā apmācības gada grupām (MT-7) – koeficientu 1,43;

8.5. sporta meistarības pilnveidošanas pirmā apmācības gada grupām (SMP-1) – koeficientu 1,5;

8.6. sporta meistarības pilnveidošanas otrā apmācības gada grupām (SMP‑2) – koeficientu 1,5;

8.7. sporta meistarības pilnveidošanas trešā apmācības gada grupām (SMP‑3) – koeficientu 1,57;

8.8. augstākās sporta meistarības grupām (ASM) – koeficientu 1,71.

9. Papildus šo noteikumu 8. punktā minētajam koeficientam piemēro koeficientu 1,5, ja:

9.1. grupā ne mazāk kā 50 procentu izglītojamo specializējas vieglatlētikas daudzcīņā un vienā nodarbībā piedalās vairāk par vienu pedagogu;

9.2. vienā nodarbībā biatlonā, daiļslidošanā, hokejā, kalnu slēpošanā, kamaniņu sportā, ložu šaušanā, mākslas vingrošanā, smaiļošanā un kanoe airēšanā, airēšanā, sporta dejās un sporta vingrošanā piedalās pamata nodarbību sporta treneris un papildus pieaicināts speciālists.

10. Izglītības iestādei piešķiramās dotācijas apmēru aprēķina, izmantojot šādu formulu:

, kur

Fp – izglītības iestādei piešķiramais finansējums;

Dot – kārtējā gadā pieejamais šo noteikumu 6. punktā noteiktās dotācijas apmērs;

ΣFMAX – maksimālā finansējuma nodrošinājums visām izglītības iestādēm gadā;

FMAXi – maksimālā finansējuma nodrošinājums izglītības iestādei gadā, kuru aprēķina, summējot vienam mēnesim aprēķināto grupām nepieciešamo maksimālo finansējumu;

1,13 – koeficients papildus nepieciešamā finansējuma aprēķināšanai (attiecīgajam gadam apstiprinātā finansējuma ietvaros) 13 procentu apmērā no attiecīgajai izglītības iestādei aprēķinātās dotācijas – piemaksām par papildu pedagoģisko darbu, kā arī pedagoga mēneša darba algas likmes palielināšanai.

11. Grupām nepieciešamo finansējumu aprēķina, ievērojot:

11.1. grupu stundu skaitu nedēļā (6. pielikums);

11.2. pedagogu darba samaksas noteikumos noteikto zemāko pedagoga mēneša darba algas likmi;

11.3. valsts sociālās apdrošināšanas obligāto iemaksu apmēru;

11.4. grupu skaitu;

11.5. šo noteikumu 8. un 9. punktā minēto koeficientu.

12. Ministrija izvērtē šo noteikumu 4. punktā minētos iesniegumus. Lēmumu par dotācijas sadali izglītības iestādēm, kā arī lēmumu par atteikumu piešķirt dotāciju pieņem izglītības un zinātnes ministrs.

13. Ministrija, pamatojoties uz šo noteikumu 12. punktā minēto lēmumu par dotācijas sadali, noslēdz ar izglītības iestādi finansēšanas līgumu par dotācijas piešķiršanu (turpmāk – līgums). Ja izglītības iestādei ir pastarpinātās valsts pārvaldes iestādes statuss, ministrija noslēdz līgumu ar izglītības iestādes dibinātāju.

14. Ministrija ir tiesīga:

14.1. grozīt izglītības iestādei noteikto dotācijas apmēru, ja valsts budžetā kārtējam gadam tiek grozīts šim mērķim paredzēto līdzekļu apmērs;

14.2. pārtraukt dotācijas izmaksu un vienpusēji lauzt noslēgto līgumu, ja:

14.2.1. ir beidzies izglītības iestādes akreditācijas termiņš;

14.2.2. ir anulēta izglītības iestādes attiecīgās programmas īstenošanai izsniegtā licence vai beidzies tās derīguma termiņš;

14.2.3. izglītības iestāde vai tās dibinātājs nepilda līgumā noteiktās saistības vai nepilda tās pienācīgā kārtā;

14.2.4. pastāv citi apstākļi, kuri saskaņā ar šiem noteikumiem un citiem ārējiem normatīvajiem aktiem liedz tiesības ministrijai piešķirt vai izglītības iestādei vai tās dibinātājam saņemt dotāciju;

14.3. pieprasīt jau pārskaitītā finansējuma atmaksu, ja piešķirtais finansējums ir izlietots neatbilstoši mērķim.

15. Izglītības iestāde sagatavo pārskatu par dotācijas izlietojumu atbilstoši normatīvajos aktos budžeta izdevumu klasifikācijas jomā noteiktajai atalgojuma klasifikācijai (7. pielikums) un iesniedz to ministrijā līgumā norādītajā termiņā.

16. Noteikumus piemēro atbilstoši valsts budžetā attiecīgajam gadam šim mērķim paredzētajam finansējumam.

17. Ministrija atbilstoši tiesiskajam regulējumam par profesionālās ievirzes sporta izglītības programmu finansēšanas kārtību, kāds bija spēkā līdz šo noteikumu spēkā stāšanās dienai, aprēķina un izglītības iestādēm piešķir finansējumu pedagogu darba samaksas noteikumos noteiktajām piemaksām par kvalitātes pakāpēm pedagogiem, kuri profesionālās darbības kvalitātes novērtēšanas procesā līdz 2016. gada 31. decembrim ir ieguvuši 3., 4. un 5. kvalitātes pakāpi. Minēto finansējumu ministrija aprēķina, pamatojoties uz izglītības iestādes dibinātāja sistēmā apstiprinātajām tarifikācijām pēc stāvokļa uz iepriekšējā gada 1. novembri.

18. Šo noteikumu 17. punktā minētajām pedagoga profesionālās darbības kvalitātes piemaksām aprēķinātais finansējuma apmērs tiek atskaitīts no attiecīgajam gadam apstiprinātā finansējuma pirms šo noteikumu 6. punktā noteiktās aprēķināšanas kārtības piemērošanas.

19. Atzīt par spēku zaudējušiem Ministru kabineta 2011. gada 27. decembra noteikumus Nr. 1036 "Kārtība, kādā valsts finansē profesionālās ievirzes sporta izglītības programmas" (Latvijas Vēstnesis, 2011, 205. nr.; 2013, 174., 250. nr.; 2014, 174. nr.; 2016, 140. nr.).

20. Noteikumi stājas spēkā 2017. gada 1. septembrī.

Ministru prezidents Māris Kučinskis

Izglītības un zinātnes ministrs Kārlis Šadurskis